**Referat Bestyrelsesmøde Slagelse Gymnasium 16. december 2015**

Afbud: Ellen Thomsen og Henning Rasmussen

Dagsorden:

1. Godkendelse af dagsorden
2. Godkendelse af referat fra bestyrelsesmødet den 22. september 2015
3. Orientering fra rektor
4. Orientering fra eleverne
5. Orientering fra øvrige bestyrelsesmedlemmer
6. Orientering om 3. kvartals regnskab
7. Beslutning om besparelser 2017
8. Beslutning om budget 2016
9. Beslutning om rektors resultatløn 2015/16
10. Beslutning om ændring af renteloftsaftale
11. Evt.

**Ad. 1**

Dagsorden godkendt.

**Ad. 2**

Referat godkendt.

**Ad. 3**

Iver:

* Vores 3.g’ere og 2. hf’ere skriver i øjeblikket henh. Studieretningsprojekt og større skriftlige opgave.
* 1.’g’erne har valgt endelig studieretning og de har været til prøve i AP og NV.
* Susanne Tellerup er blevet rektor på Høng Gymnasium og er derfor trådt ud af bestyrelsen. UCSJ udpeger i løbet af januar et nyt medlem til bestyrelsen.
* I ledelsen har Frode Topsøe, som har været ansat på skolen side 1983, valgt at gå på pension fra den 31/12. Det betyder, at vi har ansat en ny uddannelsesleder på hans plads. Derudover har Bo Overgaard, som vi ansatte som uddannelsesleder i marts, sagt op. Han er blevet vicerektor på Københavns Åbne Gymnasium. Grundet besparelserne har vi besluttet ikke at besætte denne stilling.
* Vi har ændret vores måde at holde morgensamling på. Vi mødes nu alle sammen i idrætshallen en gang om måneden i stedet for hver uge i Grotten. Vi forsøger os også med at synge fællessang og det går faktisk meget fornuftigt.
* Jeg har været i Kina for at underskrive en samarbejdsaftale med et kinesisk gymnasium.

**Ad. 4**

Tobias:

* Vi skal have lavet en ungdomspolitisk debat i løbet af foråret, hvor vi vil invitere alle de politiske partiers ungdomsorganisationer til gymnasiet.
* Vi taler om DGS og om hvad vores holdning til det er.
* Vi skal i gang med et formandsvalg, så vi kan lavet en god overdragelsesforretning

**Ad. 5**

Thomas Lyngmann:

* Jeg har som tillidsmand sat en urafstemning i gang for medarbejderne som drejer sig om, at man som lærer kan gå ned i tid næste skoleår. Det betyder, at vi ville kunne frigøre jobs og på den måde undgå eller mindske antallet af fyringer i de næste år. Så vil de bebudede afskedigelser forhåbentlig kunne klares med naturlig afgang.

Torben Andersen:

* Det er samme proces som er i gang på universitet. Fastansatte medarbejdere er blevet afskediget. Ældre kolleger bliver overtalt til at gå på pension før tid.

**Ad. 6**

Rikke:

* Vi har et overskud på nuværende tidspunkt som er 422.000 kr. større end vi havde regnet med. Det er først og fremmest ledelsen og administrationen, som har brugt færre penge på kurser, konferencer m.m. Vores renteudgifter er blevet ca.200.000 kr. end budgetteret, da renten er faldet i år. Vores estimat på slutregnskabet ser ud til at blive et overskud på 2,2 mio. kr. Det er altså 200.000 kr. større end forventet.
* 3. kvartalsregnskabet godkendt.

**Ad. 7**

Iver:

* De besparelser for 2017 som vi fremlægger her i dag, er godkendt på et SU møde. Som I kan se på oplægget, så mangler der stadig ca. 4 mio. kr. og det bliver jo bl.a. på lønninger, at vi finder disse midler.

Mogens Dahl: Er det nødvendigt at udbyde så mange valgfag som I gør?

Iver: At skære på antallet af valgfag kunne godt være en mulighed også, men kan først ske med henblik på skoleåret 17/18, da valgfagene for det kommende år er udmeldt.

Thomas: SU har udarbejdet et skriv til bestyrelsen vedr. besparelserne for 2017. (Bilag vedlagt). På GL-klubmødet var besparelserne selvfølgelig også på dagsordenen. Her var der forståelse for, at det nok ikke er så hensigtsmæssigt at fjerne den 3. idrætslærer. Idrætslærerne mener, at deres arbejdsvilkår bliver væsentlig forringet, men alle er godt klar over, at de 500 timer som denne post udgør, så skal findes et andet sted.

Torben: Hvad med fundraising, når eleverne skal ud at rejse eller skal på hyttetur? Det gør vi brug af på SDU og de studerende bliver dygtige til selv at rejse penge, og det giver ejerskab.

Iver: Det, som vi har behov for at vide i dag, er om I forventer, at vi stadig i 2017 skal komme ud med et overskud på 2 mio. kr., for det har jo betydning for, hvor mange flere penge vi skal finde.

Mogens: Hvordan ville det se ud, hvis vi nu siger, at vi vil nøjes med 500.000 kr. i overskud i 2017?

Torben: Jeg ville regne på, hvad det vil betyde for gymnasiet, hvis der bliver indført et karaktergennemsnit fra 1/8 2017, da det også vil kunne få betydning for det kommende elevoptag.

Johnny: Hvad er medarbejderkonsekvenserne ved disse besparelser med et overskud på 2 mio. kr. i 2016 og 500.000 kr. i 2017? Der står fyringer, men er der ikke nogen som har sagt op pga. naturlig afgang?

Iver: Jo, der er to. Så er der én som har bedt om orlov. Vi skal melde eventuelle afskedigelser ud i begyndelsen af januar, da de fleste af vores lærere har 6 mdr. opsigelse, så vi kan ikke regne med, at der er nogle, som får arbejde et andet sted til sommer, når vi først ved det på det tidspunkt.

Thomas: Hvad angår personalet, så er lærere jo lønmæssigt dyrere end TAP- personalet.

Mogens: Det kan jo være, at vi kan finde lidt flere penge på vedligeholdelsen. Fjerring har jo lavet en fin plan som vi kan kigge på, men vi kommer nok ikke helt udenom, at vi skal afskedige noget personale.

Thomas: Vi forsøger en tilpasning gennem naturlig afgang. Personalet vil ikke kunne forstå en bestyrelse, der vægter overskud højere end afskedigelser. Derfor ønsker vi en nulløsning. Man sender jo et signal til omverdenen ved at komme ud med overskud og så kan vi blive beskåret endnu en gang.

Torben: For mig er et overskud på 500.000 kr. lig med et nul. Ledelsen bør gå i dialog med de medarbejdere som kan forlade arbejdspladsen pga. naturlig afgang. På sigt skal vi vænne os til, at der bliver der færre hoveder.

Iver: Vi har 1% egenforsikring og det svarer jo til 1 mio. kr. Vi har heldigvis endnu ikke oplevet at skulle gøre brug af det, men jeg vil gerne have lov til at tale for, at vi kommer ud med et overskud på 500.000 kr., da jeg ikke ønsker at stå som leder for en institution, der budgetlægger, så vi ikke har en lille reserve, hvis der skulle opstå uforudsete udgifter som f.eks. langvarig sygdom, barsler eller skader på bygninger og inventar.

Tobias: Vi har talt om besparelserne i elevrådet og hvis man kan sørge for så få afskedigelser som muligt, så vil vi gerne bakke op om det.

Mogens: Vi har to forslag: et fra Iver med et overskud på 500.000 kr. og så har et fra medarbejderne, hvor vi kommer ud med 0 kr. i overskud.

Thomas: Vores forslag går også på 2016.

Mogens: Lige taler vi kun om 2017.

|  |
| --- |
| **Der blev afholdt afstemning om besparelserne i 2017 og resultatet blev, at elevrepræsentanter og medarbejderrepræsentanter kom i mindretal med deres NEJ til forslaget om at budgetlægge med et overskud på 500.000 kr. i 2017.** **De øvrige bestyrelsesmedlemmer stemte for ledelsens forslag til besparelserne i 2017, hvor der vil være en overskudsgrad på 500.000 kr.** |

**Ad. 8**

Budget 2016 er planlagt med en overskudsgrad på 2 mio. kr. De lokale lønmidler, der er budgetteret med 2015 er indregnet i budgettet for 2016.

Iver: Vi kan ikke bare afsætte flere lønmidler i 2016 uden også at have dem 2017, så de to budgetter hænger uløseligt sammen. Jeg synes, at det vil være en god ide, hvis bestyrelsen beder os at lave et nyt budgetudkast for 2016, hvor vores overskudsgrad er mindre end 2 mio. kr.

Mads: Jeg vil gerne vide, hvorfor bestyrelsen ikke har taget stilling til om, vi kan beholde den 3. idrætslærer?

Mogens: Jeg kan ikke komme med et svar på det.

Mads: Ved at sige god for det, forholder I jer jo til det.

Torben: Jeg har ikke forudsætningen for at kunne tage stilling til det og må derfor tage ledelsens pakkeforslag. Jeg er til gengæld bekymret for nedlæggelsen af hytteturene, som skal ryste de nye elever sammen.

Mogens: Jeg vil anbefale, vi skal holde fast i budget 2016, og så får vi lidt at bruge af i efteråret 2016.

Iver: Vi kan godt lave et forslag til næste møde, hvor vi kommer med et forslag til hvordan vi kan bruge pengene.

Torben: Jeg tror, at der en god signalværdi i at bruge overskuddet på efteruddannelse inden, vi når det år, hvor de rigtig store besparelser kommer.

Iver: Jeg vil foreslå, at I bevilger også lov til at bruge det fremlagte budget i begyndelsen af 2016, og så præsenterer vi på vores næste bestyrelsesmøde et nyt budget 2016 med en mindre overskudsgrad.

Mogens: **Bestyrelsen godkender et halvårs budget sådan som det ligger nu og så vedtager den et nyt budget til april 2016 med mindre overskudsgrad.**

**Ad. 9**

Godkendt.

**Ad. 10**

Iver: Vi har besluttet i bestyrelsen, at hvis vi kommer ned under 1,5% i rente, at skulle vi skifte renteloftet til et lavere, men eftersom det koster 900.000 kr., så vil jeg gerne bede bestyrelsen om at godkende, at vi kan fastholde de lån, vi har nu, så vi ikke behøver at finde de 900.000 kr. i besparelser. Bestyrelsen vedtog forslaget.

**Ad. 11**

Formanden ønsker alle rigtig glædelig jul og godt nytår.

Referent: Lotte Büchert 18. december 2015